Il-Kummissjoni infurmat ukoll lill-ATCG b’abbozz ta’ att delegat, u sussegwentement ikkonsultatu dwaru, li jemenda: (i) il-lista tal-awtoritajiet kompetenti (elenkati fl-Anness I) u (ii) il-lista ta’ destinazzjonijiet li għalihom tapplika l-Awtorizzazzjoni Ġenerali tal-Unjoni għall-Esportazzjoni (l-Anness V) (żdiedu l-Gambja u Madagascar). L-approċċ sa issa kien li jiġi inkluż pajjiż mhux tal-UE fl-Anness V jekk ikun irratifika ftehim internazzjonali rilevanti b’impenn li jabolixxi l-piena kapitali għar-reati kollha. Għall-pajjiżi li mhumiex membri tal-Kunsill tal-Ewropa, dan ifisser li l-pajjiż inkwistjoni jrid ikun irratifika t-Tieni Protokoll Fakultattiv għall-Patt Internazzjonali dwar id-Drittijiet Ċivili u Politiċi (ICCPR) mingħajr riżerva ( ). Il-Gambja rratifikat it-Tieni Protokoll Fakultattiv għall-ICCPR mingħajr riżerva. Dan jgħodd ukoll għal Madagascar u l-pajjiżi li żdiedu preċedentement mal-lista fl-2017.

3.2.Informazzjoni dwar il-kummerċ: rappurtar tad-data

Il-Kummissjoni rrieżaminat mal-membri tal-ATCG l-istatus tas-sottomissjonijiet mill-Istati Membri tal-UE, riċevuti u pendenti, għas-snin preċedenti (l-2017 u l-2018), sabiex tħejji r-rapport annwali tal-Kummissjoni f’konformità mal-Artikolu 31(4) tar-Regolament (UE) 2019/125. Il-Kummissjoni enfasizzat il-ħtieġa li l-Istati Membri kollha jirrappurtaw, anki jekk ma tkun ingħatat jew ġiet miċħuda l-ebda awtorizzazzjoni għall-esportazzjoni.

Fil-kuntest usa’ tal-proċess ta’ rappurtar, il-Kummissjoni flimkien mal-ATCG investigaw il-possibbiltà li jestenduh għal kwistjonijiet bħal (i) informazzjoni dwar l-awtorizzazzjonijiet li jikkonċernaw is-senserija ta’ servizzi u assistenza teknika u (ii) informazzjoni dwar l-użu tal-Awtorizzazzjoni Ġenerali tal-Unjoni għall-Esportazzjoni. L-ATCG iddiskuta wkoll il-possibbiltà li l-utent aħħari jiġi inkluż fir-rapportar regolari. Awtorità nazzjonali kompetenti waħda esprimiet il-fehma li jenħtieġ li din l-informazzjoni tingħata lill-Kummissjoni jekk din titlobha biss, f’konformità mal-Artikolu 26(2).

Abbażi ta’ dan ta’ hawn fuq, il-Kummissjoni infurmat lill-ATCG bl-intenzjoni tagħha li taġġorna l-formola tar-rapportar biex tinkorpora firxa usa’ ta’ data, bi tħejjija għall-eżerċizzju ta’ rappurtar għall-2019.

3.3.Rieżami tar-Regolament (UE) Nru 2019/125

Il-Kummissjoni infurmat lill-ATCG bil-proċess ta’ rieżami tar-Regolament kif stabbilit fl-Artikolu 32. F’konformità mal-linji gwida għal Regolamentazzjoni Aħjar, f’Lulju 2019 il-Kummissjoni ppubblikat pjan direzzjonali li jindika l-ambitu tal-eżerċizzju, il-modalitajiet ta’ konsultazzjoni, u l-involviment tal-partijiet ikkonċernati, kif ukoll skeda ta’ żmien tentattiva. Infurmat ukoll lill-ATCG li, bħala parti mir-rieżami (u f’konformità mal-Artikolu 32 tar-Regolament), kienet qed tfittex informazzjoni dwar partijiet speċifiċi tar-Regolament: pieni msemmija fl-Artikolu 33, u miżuri nazzjonali addizzjonali msemmija fl-Artikoli 10 u 14.

Il-Kummissjoni stiednet lill-ATCG biex jieħu sehem fil-proċess ta’ rieżami billi jgħaddilu l-fehmiet, il-kummenti, is-suġġerimenti u l-informazzjoni tal-Istati Membri dwar l-aħjar prattiki – kif ukoll dwar il-lakuni – li setgħu identifikaw fl-implimentazzjoni ta’ kuljum tagħhom tar-Regolament. Kien hemm suġġerimenti biex titfassal gwida dwar il-valutazzjoni tar-riskju, jew biex tiġi stabbilita sistema għal skambju tal-fehmiet, f’format xieraq, dwar id-destinazzjonijiet tal-esportazzjoni.

L-ATCG ġie mistieden ukoll iqajjem kuxjenza dwar il-konsultazzjoni pubblika u jikseb kontribut minn partijiet oħra tal-amministrazzjonijiet tagħhom, kif xieraq.

3.4.Alleanza għal Kummerċ Liberu mit-Torturi

Il-Kummissjoni ipprovdiet aġġornament dwar is-sitwazzjoni attwali rigward l-Alleanza għal Kummerċ Liberu mit-Torturi, speċjalment l-adozzjoni fit-28 ta’ Ġunju 2019 tar-riżoluzzjoni tal-Assemblea Ġenerali tan-NU ‘Towards torture-free trade: examining the feasibility, scope and parameters for possible common international standards”. Ir-riżoluzzjoni qiegħdet il-pedamenti għall-ħidma tan-NU f’dan il-qasam fil-futur. Il-Kummissjoni wriet l-impenn tagħha li tagħmel kummerċ liberu mit-torturi billi tappoġġa l-ħidma tal-Uffiċċju tal-Kummissarju Għoli tan-NU għad-Drittijiet tal-Bniedem fis-segwitu tal-implimentazzjoni tar-riżoluzzjoni.